Rubén Bareiro Saguier

Rubén Bareiro Saguier heñóikuri Táva Villeta, Paraguay retãme; ára 22 jasyteĩ ary 1930-pe.

Ohupyty Tekomo'ãhára kuatia'atã (1953) ha avei Ñe'ẽporãhaipyrepegua kuatia'atã (1957), mokõivéva Tetã Tavaguasu Mbo'ehaovusúpe. Oiko ichugui tembikuaajára Paul Valery Mbo'ehaovusúpe, Montpellier III (Francia retãme), ary 1991-pe. Omba'apókuri Paris Mbo'ehaovusúpe ha ombo'ejepékuri Hispanoamérica ñe'ẽporãhaipyre ha Guarani ñe'ẽ Vincennes Mbo'ehaovusúpe, ha oĩjepékuri avei Centro Nacional de Investigación Científica, Parĩ-peguápe. Hekove pukukue javeve oñeme'ẽkuri chupe hetaiterei jopói ha jehechakuaa, ñane retãme ha ambue tetã rupi.

Ha'éniko ñe'ẽpapára ha mombe'uhára ha ohaijepékuri heta aranduka, umíva apytépe “Biografía del Ausente” (1964), iñaranduka peteĩha; Ojo por Diente (1971), ohupytyva'ekue jopói guasu hérava Casa de las Américas; Literatura Guarani del Paraguay (1980), Estancias, errancias, querencias (1982), El Séptimo pétalo del viento (1984), Antología de Rubén Bareiro Saguier (1987), De nuestras lenguas y otros mundos (1990), La Rosa Azul (2005) ha Camino al andar (2008). Ha'éngo oĩ haihára 1950-gua apytépe.

Ary 1994 guive 2003 peve oĩkuri tetãrerapeguárõ Francia retãme ha og̃uahẽvo ijapýpe upe hembiapo ovajey táva Paraguaýpe. Ana María Gómez ndive, Chile-ygua ha'éva imborayhu jára, omongakuaa hikuái Claudia-pe iñemoñarerõguáicha.

Rubén Bareiro Saguier omanókuri Táva Paraguaýpe ára 25 jasyapy ary 2014-pe.

 Apyra'ỹ 
Rubén Bareiro Saguier mba’e – Tetãgua Ñe’ẽporãhaipyre Jopoiguasu 2005

(Ombohasa Guaraníme: David Galeano Olivera)

Yvotyrope ryakuãvu nde pirépe,
Arasa re’ẽnguemi ne rembére,
Mbyjaita jajái ne akâraguépe.
Ojoasa’asa jesareko,
Pukavymimi,
Mbyjaita’aty,
Ñe’ẽita,
Ñehetũ,
Kirirĩ,
Ára hi’ara’ỹvape,
Itaninmbu’ỹva.

 *** 
 Ohai: David Galeano Olivera

Bareiro Saguier